OSNOVNA ŠKOLA PAVLEKA MIŠKINE

SVETI DUH 24

10000 ZAGREB

**ZAPISNIK SJEDNICE VIJEĆA RODITELJA**

**ODRŽANE 30.1.2017.**

Ravnateljica i predstavnica Vijeća roditelja pozdravljaju prisutne. Na sjednici je na početku prisutno 17 roditelja, tijekom sjednice su se priključila još 3 roditelja.

Predsjednica VR predlaže dnevni red:

Dnevni red:

1. Verifikacija zapisnika s protekle sjednice

2. Izbor predstavnika iz Vijeća roditelja za Školski odbor

3. Aktivnosti između dviju sjednica

4. Aktivnosti do kraja školske godine

5. Razno

Dnevni red je jednoglasno prihvaćen.

1. Na zapisnik nema primjedbi. Zapisnik je jednoglasno prihvaćen.
2. Predsjednica VR predaje riječ ravnateljici. Ravnateljica čita članke iz Statuta škole koji se odnose na proceduru biranja člana iz Vijeća roditelja za Školski odbor. Potrebno je izabrati roditelja najmanje 45 dana prije isteka mandata sadašnjeg Školskog odbora, a to je 21.3. 2017. Protekle 4 godine u ŠO bila je Irena Donaj. Ravnateljica kaže da bi bilo dobro da to bude roditelj koji može odraditi cijeli mandat u trajanju od 4 godine, ali to nije nikakav uvjet.

Ravnateljica poziva roditelje da predlože kandidate. Za riječ se javlja gospodin Jovanović koji smatra da to treba biti osoba koja razumije i podržava način na koji naša škola funkcionira, koja je upoznata s projektima, vizijom škole i koja je već neko vrijeme u VR te predlaže gospođu Ninu Birolla Nikolić. Smatra da je dobar kandidat jer je dugo u školi i učiteljica je po struci. Javlja se gospođa Brničević koja podržava prijedlog gospodina Jovanovića jer poznaje dugi niz godina gospođu Nikolić i ima sve kvalitete za člana ŠO. Gospođa Nikolić zahvaljuje na kandidaturi te istu prihvaća.

Ravnateljica i predsjednica pitaju ima li drugih kandidata. Nitko nema niti jedan drugi prijedlog. Uslijedilo je javno glasovanje u kojem je prijedlog jednoglasno prihvaćen. Dakle, član iz redova VR za novi mandat Školskog odbora je gospođa Nina Birolla Nikolić. Gospođa Nikolić zahvaljuje na povjerenju i kaže da će se truditi da ga opravda. Ravnateljica zahvaljuje i gospođi Ireni Donaj na radu u Školskom odboru. Ravnateljica zahvaljuje cijelom Vijeću roditelja na suradnji.

1. i 4. Ravnateljica obavještava VR da se Godišnji plan i program te Školski kurikul provode prema planu.

Pedagoginja je izložila roditeljima provedbu preventivnih aktivnosti u prvom obrazovnom razdoblju.

Ravnateljica je rekla da je potpisan ugovor s izvođačem za preuređenje dvorišta na ulazu u školu. Radovi su trenutno odgođeni zbog velike hladnoće. Predlaže da razgovara s GU za izgradnju i promet kako bi se s radovima pričekalo do proljetnih praznika jer je predviđeno trajanje radova 10-tak dana, što bi nam stvaralo jako velike probleme prilikom ulaženja u školu.

Ravnateljica je izvijestila o humanitarnim akcijama provedenim u prosincu.

Ravnateljica upoznaje roditelje s natječajima iz Europskog socijalnog fonda. Prijavili smo natječaj za rad s darovitim učenicima, a planiramo se i prijaviti na natječaj Razvoj pismenosti.

Roditelji su obaviješteni o KREDA- analizi, preuzeli su upitnike. Ravnateljica je zamolila da ispune i vrate upitnike do petka, 3.2.2017.

Ravnateljica obavještava roditelje da su počela natjecanja. Od početka godine je uvedena debata kao izvannastavna aktivnost koja je polučila veliko zanimanje među učenicima. Za sljedeću godinu pokušat ćemo uvesti astronomiju kao izborni predmet te robotiku kao izvannastavnu aktivnost.

1. Roditelji iznose problem parkiranja i vozačke nekulture ponašanja u školskom dvorištu.

**Zaključak br. 1.**

Školske službe će napisati dopis roditeljima od 1.-4. razreda zbog uočenih problema na parkiralištu i dati preporuku za ponašanje u školskom dvorištu

Gospodin Žlibar pita kad i kako će se riješiti problem ormarića za učenike viših razreda. ravnateljica odgovara da je Vijeće četvrti to stavilo u prioritet financiranja iz Malih komunalnih akcija.

Roditelji su iznijeli problem nastave iz njemačkog jezika. Primjedbe se odnose na nekorištenje suvremenih nastavnih sredstava na nastavi. Profesorica ne koriste nikakve dodatne materijale, ne koristi računalo, samo uče riječi i gramatiku napamet, ne slušaju tekstove auditivno, nema vježbi konverzacije. Jedan od roditelja ističe da bi jezik trebalo učiti manje napamet i da je zbog dosadnih satova njezino dijete prestalo učiti njemački u školi. Jedan roditelj navodi da je prošle godine bila zamjena čitavo polugodište i da su tada shvatili koliko malo znaju.

Ravnateljica zahvaljuje na primjedbama, kritikama i sugestijama.

Predsjednica Vijeća roditelja zaključuje sastanak oko 19.00 sati.

Zapisničarka: Predsjednica:

Mirna Lončar Jeić Lidija Zozzoli